**२०73 साल साउन 21 गते शुक्रबारका** **दिन बसेको मन्त्रिपरिषद् बैठकबाट भएका निर्णयको मुख्य व्यहोरा निम्नबमोजिम छन :**

1. तराई, मधेश र थरूहट आन्दोलनमा जीवन बलिदान गरेका व्यक्तिहरूलाई सहिद घोषणा गर्न गृह मन्त्रालयले २ हप्ताभित्र विवरण तयार गर्ने ।
2. तराई, मधेश र थरूहट आन्दोलनका क्रममा बलिदान भएका सहिदका परिवारलाई राहत स्वरूप प्रतिपरिवार दश लाख रुपैयाँ एक हप्ताभित्र गृह मन्त्रालयले सम्बन्धित जिल्ला प्रशासन कार्यालयहरू मार्फत उपलब्ध गराउने । मृतकका परिवारको पहिचान तथा समन्वयका लागि सम्बन्धित राजनीतिक दलहरूले सहयोग गर्ने।
3. आन्दोलनमा घाइते हुनेहरूको उपचार खर्च सम्बन्धित अस्पताललाई गृह मन्त्रालयले विलबमोजिम भुक्तानी गर्ने व्यवस्था मिलाउने ।
4. कुन घाइतेको कति रकम खर्च भएको हो सोको विवरण सम्बद्ध राजनीतिक दलहरूले समन्वय गरी गृह मन्त्रालयमा उपलब्ध गराउने । आफ्नै खर्चले उपचार गराएका घाइतेहरूको विवरण र खर्च विवरण सम्बन्धित राजनीतिक दलहरूले यकीन गरी पेश गरेपछि गृह मन्त्रालयले उपयुक्त प्रस्ताव गर्ने ।
5. तराई, मधेश र थरूहट आन्दोलनका क्रममा लागेका मुद्दाहरू फिर्ता र रिहा गर्नुपर्ने बन्दीहरूको विवरण गृह मन्त्रालयले सङ्कलन गरी पेश गर्ने ।
6. आन्दोलनका क्रममा अङ्गभङ्ग भ‌ई अपाङ्ग भएका व्यक्तिहरूको विवरण गृह मन्त्रालयले २ हप्ताभित्र तयार गर्ने ।
7. आन्दोलनका क्रममा तराई मधेशमा भएका हिंसा, हत्या, आगजनी, तोडफोडलगायतका घटनाहरू बारे सत्यतथ्य छानविन गरी प्रतिवेदन पेश गर्न सर्वोच्च अदालतका पूर्व न्यायाधीशको अध्यक्षतामा उच्चस्तरीय छानविन आयोग १ हप्ताभित्र गठन गर्ने प्रक्रिया गृह मन्त्रालयले अघि बढाउने ।
8. प्रधानमन्त्री तथा मन्त्रिपरिषद्को कार्यालय– प्रधानमन्त्रीको प्रमुख स्वकीय सचिव पदमा गजुल वडा नं. 2, रोल्पा निवासी श्री जोखबहादुर महरालाई नियुक्त गर्ने ।
9. कानुन, न्याय तथा संसदीय मामिला मन्त्रालय– न्यूयोर्कमा संचालन हुने Conservation and Sustainable Use of Marine Biological Diversity Beyond Areas of National Jurisiction (BBN) को तयारी समितिको दोस्रो बैठकमा सचिव सहभागी हुने ।
10. परराष्ट्र मन्त्रालय– नेपाल सरकार (मन्त्रिपरिषद्) को निर्णयबमोजिम सिफारिश भएका राजदूत/स्थायी प्रतिनिधिहरूमध्ये नेपाल परराष्ट्र सेवावाट प्रस्तावित बाहेक अन्यको सिफारिस फिर्ता लिन र सोको जानकारी संसदीय सुनुवाई विशेष समितिमा दिने ।
11. सामान्य प्रशासन मन्त्रालय – मलेशियाको पुत्राजयामा हुने International Conference on Blue Ocean Strategy, Malaysia मा सहभागिताको लागि नेपाल सरकारका मुख्य सचिव डा. सोमलाल सुवेदीको नेतृत्वमा सामान्य प्रशासन मन्त्रालयका सचिव टंकमणि शर्मा सहभागी हुन स्वीकृती दिने ।
12. स्वास्थ्य मन्त्रालय– पूर्वराष्ट्रपति डा. रामवरण यादवलाई भारतको चंडीगढ़स्थित PGIMER Hospital मा गई उपचार गराउन बिल प्राप्त भएपछी हिसाब मिलान गर्ने गरी हाललाई पेश्की स्वरूप रु.१०,००,०००।– आर्थिक सहायता उपलब्ध गराउने ।
13. निजामती सेवा ऐन, २०४९ को दफा १९ को उपदफा (२) को खण्ड (ख) (1) बमोजिम राजपत्राङ्किकत विशिष्ट श्रेणीको पदमा सहसचिव श्री राजेश्वरमान सिंहलाई बढुवा गरी पूर्वाञ्चल क्षेत्रीय प्रशासन कार्यालय, धनकुटाको क्षेत्रीय प्रशासक पदमा पदस्थापन गर्ने ।
14. निजामती सेवा ऐन, २०४९ को दफा १९ को उपदफा (२) को खण्ड (ख) (2) बमोजिम राजपत्राङ्किकत विशिष्ट श्रेणीको पदमा सहसचिव श्री लवदेव अवस्थीलाई बढुवा गरी मध्यमाञ्चल क्षेत्रीय प्रशासन कार्यालय, हेटौंडाको क्षेत्रीय प्रशासक पदमा पदस्थापन गर्ने ।
15. पूर्ववर्ति सरकारको पालामा दर्ता भएका प्रस्ताव फिर्ता सम्बन्धमा देहायबमोजिम गर्ने–
16. परिवर्तित सन्दर्भमा मन्त्रिपरिषद् र मन्त्रिपरिषद्का विभिन्न समितिहरूमा प्रक्रियामा रहेका वा प्रक्रियामा नलगिएका सम्पूर्ण प्रस्तावहरू फिर्ता गर्ने ।
17. खण्ड (क) बमोजिम फिर्ता भएका प्रस्तावहरू (नेपाल सरकार, मन्त्रिपरिषद्‍वाट पहिले नै निर्णय भएका विषयसँग सम्बन्धित वा मन्त्रालय वा मातहतको निकायबाटै निर्णय हुन सक्ने प्रस्ताव बाहेक) औचित्य हेरी पुनः पेश गर्नै पर्ने भएमा पेश गर्न सक्ने ।

**द्रष्टव्यः निर्णयसँग सम्बन्धित अन्य थप विवरणहरू आवश्यक परेमा सम्बन्धित मन्त्रालयबाटै उपलव्ध हुनेछ ।**

**२०73 साल साउन 20 गते बिहिबारका** **दिन बसेको मन्त्रिपरिषद् बैठको निर्णयहरु :**

1. नेपालको लोकतान्त्रिककरणका लागि जनयुद्ध, जनआन्दोलन र तराई मधेशलगायतका सबै आन्दोलनमा वीरगति प्राप्त गर्ने सम्पूर्ण ज्ञात अज्ञात सहिदहरूप्रति सम्मान एवं हार्दिक श्रद्धाञ्‍जली अर्पण गर्ने ।
2. हालैको बाढी पहिरोमा परी ज्यान गुमाउने मृतकहरूप्रति श्रद्धाञ्जली अर्पण गर्ने । पीडित परिवारप्रति समवेदना व्यक्त गर्ने ।
3. हालैको बाढी पहिरो एवं प्राकृतिक प्रकोपमा मृत्यु हुने मृतकका परिवारलाई राहत स्वरूप हाल प्रदान गरिँदै आएको ४० हजार रुपैयाँलाई वृद्धि गरी एक लाख रुपैयाँ पुर्‍याउने र सोबमोजिमको रकम भुक्तानी गर्ने व्यवस्था गृह मन्त्रालयले मिलाउने ।
4. हालैको वर्षाको कारण मुलुकको विभिन्न भागमा गएको बाढी पहिरोमा परी घाइते हुनेहरूको शीघ्र स्वास्थ्यलाभको कामना गर्ने ।
5. वर्तमान सरकार गठन गर्न महत्त्वपूर्ण सहयोग गर्ने सबै राजनीतिक दल तथा व्यवस्थापिका-संसद्‌का माननीय सदस्यहरूलाई धन्यवाद ज्ञापन गर्ने ।
6. विगतका सरकारहरूले निर्णय गरी कार्यान्वयन गर्न बाँकी रहेको सहिद एवं वेपत्ता र द्वन्द्वको क्रममा मृत्यु भएका मृतकका परिवारलाई दिन बाँकी रकम उपलब्ध गराउन पूर्व निर्णयहरूको कार्यान्वयन गर्ने ।
7. नेपालभरका दलित र कर्णाली अञ्चलमा नवजात शिशुको जन्मदर्ता गर्न म्यादभित्रै आउने परिवारलाई प्रोत्साहन स्वरूप रू. 1,000/- उपलब्ध गराउने । सोको कार्यविधि एवं भुक्तानी प्रक्रिया सङ्घीय मामिला तथा स्थानीय विकास मन्त्रालयले मिलाउने र आवश्यक रकम अर्थ मन्त्रालयले सङ्घीय मामिला तथा स्थानीय विकास मन्त्रालयलाई निकासा दिने ।

**द्रष्टव्यः निर्णयसँग सम्बन्धित अन्य थप विवरणहरू आवश्यक परेमा सम्बन्धित मन्त्रालयबाटै उपलव्ध हुनेछ ।**